सानिया का विजय अभियान जारी, पीर अगले दौर में  
भारतीय महिला टेनिस खिलाड़ी सानिया मिर्जा अमेरिका की वानिया किंग को हराकर फैमिली सर्कल कप के प्री-क्वार्टर फाइनल में पहुंच गई हैं।
भारतीय महिला टेनिस खिलाड़ी सानिया मिर्जा अमेरिका की वानिया किंग को हराकर फैमिली सर्कल कप के प्री-क्वार्टर फाइनल में पहुंच गई हैं जबकि इस्रायल की खिलाड़ी शहर पीर ने भी शानदार जीत दर्ज करते हुए तीसरे दौर में जगह बना ली हैं।  विश्व की 90वीं वरीयता प्राप्त सानिया ने महिला वर्ग की एकल स्पर्धा के दूसरे दौर में वानिया को 6-7(6), 6-4, 6-2 से मात दी। दोनों खिलाड़ियों में जबर्दस्त संघर्ष देखने को मिला। पहला सेट टाईब्रेकर में जाने के बाद इस सेट को वानिया ने अपने नाम किया लेकिन दूसरे सेट में वह अपनी लय बरकरार नहीं रख सकीं। इसके बाद सानिया ने अगले सेट में जबर्दस्त वापसी करते हुए दूसरा और तीसरा सेट अपने नाम कर लिया।  721, 000 डॉलर इनामी राशि वाले इस टूर्नामेंट के पहले दौर में सानिया ने एलिसन रिस्के को मात देकर दूसरे दौर में जगह बनाई थीं। अगले दौर में सानिया का मुकाबला चौथी वरीयता प्राप्त फ्रांसीसी खिलाड़ी मरियन बार्तोली और जर्मनी की सैबाइन लिस्की की विजेता खिलाड़ी से होगा।  दूसरी ओर, विश्व की 11वीं वरीयता प्राप्त पीर ने दूसरे दौर में स्वीडन की खिलाड़ी सोफिया अरविडसन को 6-1, 6-3 से पराजित किया। तीसरे दौर में पीर का मुकाबला जर्मनी की जूलिया जॉर्जेस से होगा।  एक अन्य मुकाबले में छठी वरीयता प्राप्त यानिना विकमेयर ने चीन की झेंग जी को 6-4, 6-0 से शिकस्त देकर अगले दौर में पहुंचने में सफल रहीं। यानिना का अगले दौर में मुकाबला दक्षिण अफ्रीका की खिलाड़ी चेनेले शीपर्स से होगा।